Doc. PhDr. **Anna Sámelová**, PhD. rodená **Korbová** (\* 1968, Poprad) je slovenská redaktorka, rozhlasová moderátorka a vysokoškolská pedagogička. Od 1. januára 2023 je riaditeľkou sekcie spravodajstva a publicistiky Rozhlasu a televízie Slovenska.

Životopis
---------

Dňa 16. novembra 1989 podvečer bola účastníčkou nepovolenej protestnej demonštrácie študentov v Bratislave.

V roku 1991 absolvovala magisterské medziodborové štúdium filozofie – histórie na Filozofickej fakulte Univerzity Komenského v Bratislave. Počas štúdia v rokoch 1990 až 1991 pôsobila ako externá redaktorka vnútropolitického oddelenia denníka *Smena*. V rokoch 1991 až 1992 bola redaktorkou dvojtýždenníka *Verejná mienka*.

Medzi rokmi 1992 a 1995 pôsobila ako redaktorka, parlamentná spravodajkyňa, moderátorka a vedúca vydania *Rádiožurnálu Slovenského rozhlasu*. Keď odišla z Rádiožurnálu, chvíľu pôsobila ako tlačová hovorkyňa Incheba, a. s. a v roku 1996 sa stala šéfredaktorkou dvojtýždenníka *Slovensko a reality*. V rovnakom roku jej bola udelená Výročná cena Literárneho fondu za najlepší tvorivý novinársky čin v roku 1996, ktorý získala za podiel na sformovaní rozhlasového denníka *Žurnálu Rádia Twist*. V rádiu Twist pôsobila ako redaktorka spravodajstva a moderátorka od roku 1995 až do roku 2000, kedy sa stala šéfredaktorkou spravodajstva až do roku 2004.

V rokoch 1996 až 2002 bola lektorkou verbálnej a neverbálnej komunikácie v Centre nezávislej žurnalistiky v Bratislave.

V roku 2006 bola menovaná guvernérom Národnej banky Slovenska na členku Pracovného výboru pre komunikáciu zavedenia eura v Slovenskej republike, kde pôsobila tri roky. V rovnakom roku sa stala riaditeľkou Centier spravodajstva Rozhlasu a televízie Slovenska. Túto funkciu zastávala do roku 2012.

V rokoch 2006 až 2011 bola spoluautorkou etických kódexov oblasti žurnalistiky. V roku 2008 spoluzakladala Medzinárodný tlačový inštitút na Slovensku.

V rokoch 2011 až 2013 bola členkou poroty Novinárskej ceny v Česku v kategóriách „Najlepšia reportáž audiovizuálnej žurnalistiky" (roka 2011 a 2012) a „Najlepšia reportáž" (roka 2010).

Medzi rokmi 2013 až 2015 študovala doktorandské štúdium systematickej filozofie a v roku 2015 získala titul PhDr. v odbore filozofia. Od júna do septembra 2016 robila dizertačný výskum na Katedra médií, kognície a komunikácie Kodanskej univerzity v Kodani.

V rokoch 2014 až 2017 vyučovala na Katedre filozofie a dejín filozofie Filozofickej fakulty Univerzity Komenského v Bratislave.

Medzi rokmi 2015 až 2016 vyučovala na Katedre žurnalistiky Vysokej školy Danubius a od roku 2017 je odbornou asistentkou na Katedre žurnalistiky Filozofickej fakulty Univerzity Komenského v Bratislave.

Ocenenia
--------

* Výročná cena Literárneho fondu za najlepší tvorivý novinársky čin v roku 1996

Referencie
----------

1. ↑   *Meno a priezvisko, rodné priezvisko, titul Anna Sámelová, Korbová, PhDr. PhD ...* [online]. uniba.sk, [cit. 2021-02-24]. Dostupné online.
2. ↑  A.S, Petit Press. *Spravodajstvo a publicistiku RTVS bude viesť Anna Sámelová - SME Minúta* [online]. www.sme.sk, [cit. 2023-01-02]. Dostupné online.
3. ↑  JANEGOVÁ, Ľubica. *Bývalí študenti novembra 89 si po tridsiatich rokoch pripomenú Bratislavský pochod vysokoškolákov. Budú pochodovať po rovnakej trase.* [online]. slovenka.zenskyweb.sk, 2019-11-16, [cit. 2023-01-26]. Dostupné online. Archivované 2023-01-26 z originálu.
4. ↑   *Do vedenia RTVS nastúpila Radka Doehring z Markízy, odchádza Sámelová* [online]. Omediach.com, [cit. 2021-02-23]. Dostupné online.

Zdroje
------

* Životopis Anny Sámelovej na stránke FiF UK v Bratislave
* *Cenzúra má aj pozitívne úlohy, upozorňuje Sámelová z katedry žurnalistiky* [online]. Webnoviny.sk, 2019-09-13, [cit. 2021-02-23]. Dostupné online.

Autoritné údaje: * NK ČR: osd20221170137